Først og fremst må eg seie (og det påpeikte også fleire elevar) at eg aldri har opplevd at alle elevane sit så stille i auditoriet og ser ein så lang film, utan at nokon folk søv, kviskrar ilag eller bruker mobilen. Berre det tyder på at filmen gjorde inntrykk på elevane. Filmen gjorde også sterkt inntrykk på meg. Eg blei veldig bevega av det ungdommane i filmen fortalte, og synest det heile var formidla på ein nydeleg og rørande måte.

I timen rett etter filmen hadde eg norskklassen min. Elevane sa at det var ein veldig sterk film, veldig ubehagelig, men fint også på ein måte. Elevane var særleg opptatt av alt det Mohammed fortalte og svarte på spørsmåla etter filmen. Dei kunne gjengi i detalj det han hadde sagt då han svarte på dei ulike spørsmåla. Dei sa også at dei beundra at han klarte å både vere med på filmen og svare så godt etterpå, og dei sette veldig stor pris på at han var der og fortalte.

Ein av elevane tok det veldig tungt, og klarte ikkje konsentrere seg om noko som hadde med fag å gjere resten av skuledagen. Me snakka litt ilag, og ho sa ho følte ho hadde sett alt saman i hovudet sitt før, at ho synest ho hadde drøymt desse tinga før, og at ho blei veldig nedstemt. Ho grein under heile filmen.

Sidan det var norsktime snakka me om bruk av verkemiddel, og då særleg konseptet med black boxen. Veldig mange rekte opp hånda då og alle var einige i at dette gjorde at ein fekk full konsentrasjon på deira historiar og fekk sjå det føre seg i sitt eige hovud, og at det faktisk virka meir ekta og sterkare, enn om det hadde vore slik som i dei to spelefilmane frå 22.juli som mange hadde sett. Ein av elevane sa at dei ved black boxen fekk inntrykk av at dei sjølve var i rommet med deltakarane, sidan dei sjølve satt i eit svart rom.

Etterpå leste me talen som Stoltenberg heldt kvelden 22.juli og snakka om hovudbodskap og verkemiddel i talen. Elevane har nok aldri vore så "påkopla" på ei retorisk analyse som i denne timen. Talen vart skremmande aktuell for dei, og engasjementet var stort.

Eg har også snakka med dei to sosiologi-klassane mine om filmen, men dette var etter eit par dagar. Dei hadde likevel mykje meiningar om filmen, og samtlege sa at den gjorde stort inntrykk på dei. Dei sa at dei synest alle burde få sjå den, også elevar i andre klassar, og elevar som kjem til skulen dei neste åra. Det er eg einig med dei i! Eg merka likevel at det var aller mest effektfullt å snakka med elevane rett etter filmen, og iallfall same dagen. Eg trur, som de også sa, at det også kan vere nyttig for elevane å få bearbeide inntrykka litt etterpå, og ikkje måtte gå rett tilbake til "normal" undervisning.

Takk for at de kom til skulen vår og viste filmen dykkar. Hels alle deltakarane, og sei at dette gjorde stort inntrykk på elevar  Kvinnherad vidaregåande. Me håpar de kjem igjen!

Beste helsing

Mari Teigen Varanes

Kvinnherad vgs»